## Pravilnik o uvjetima kojima mora udovoljavati osoblje kabinske posade zrakoplova

### NN 6/2000 (19.1.2000.), Pravilnik o uvjetima kojima mora udovoljavati osoblje kabinske posade zrakoplova

# MINISTARSTVO POMORSTVA, PROMETA I VEZE

Na temelju članka 157. točka 3. Zakona o zračnom
prometu (»Narodne novine«, broj 132/98), ministar pomorstva,
prometa i veza donosi

## PRAVILNIK

### O UVJETIMA KOJIMA MORA UDOVOLJAVATI OSOBLJE KABINSKE POSADE ZRAKOPLOVA

DIO PRVI

Članak 1.

Ovim Pravilnikom propisuju se pored osnovnih uvjeta i drugi uvjeti
kojima mora udovoljavati osoblje kabinske posade zrakoplova u
pogledu stručne osposobljenosti te stjecanje, produžavanje
i obnova potvrde o osposobljenosti i ovlaštenja osoblja kabinske
posade zrakoplova.

*Opći uvjeti za pristupanje stručnom osposobljavanju
za stjecanje potvrde o osposobljenosti*

Članak 2.

(1) Opći uvjeti za pristupanje stručnom osposobljavanju
za stjecanje potvrde o osposobljenosti su:

- navršenih 18 godina života,

- završena srednja škola,

- aktivno znanje engleskog jezika,

- zdravstvena sposobnost.

(2) Prilikom utvrđivanja zdravstvene sposobnosti iz stavka
1. ovoga članka, primjenjuju se uvjeti kao za razred II
zrakoplovnog osoblja propisani posebnim propisom. Zdravstvenu
sposobnost utvrđuje i svjedodžbu o zdravstvenoj sposobnosti
izdaje zdravstvena ustanova ovlaštena za pregled zrakoplovnog
osoblja.

(3) Znanje jezika iz stavka 1. ovoga članka utvrđuje
operator zrakoplova.

*Potvrda o osposobljenosti*

Članak 3.

(1) Potvrda o osposobljenosti je neprenosiva službena isprava
i dokaz je stupnja stručne osposobljenosti člana
kabinske posade.

(2) Operator zrakoplova koji obavlja javni zračni prijevoz
(u daljem tekstu: operator zrakoplova) izdaje potvrdu o osposobljenosti
svakom članu kabinske posade nakon obavljenog stručnog
osposobljavanja te položenog stručnog ispita za dobivanje
potvrde o osposobljenosti.

(3) Dok je na letačkoj dužnosti, svaki član
kabinske posade mora imati valjanu potvrdu o osposobljenosti uz
sebe.

*Valjanost potvrde o osposobljenosti*

Članak 4.

(1) Valjanost potvrde o osposobljenosti određena je:

- upisanim datumom isteka valjanosti,

- upisanim ovlaštenjima,

- upisanim ograničenjima.

(2) Produženje valjanosti potvrde o osposobljenosti obavlja
se svakih 12 mjeseci, počevši od datuma prvog izdavanja.

*Izgled potvrde o osposobljenosti*

Članak 5.

(1) Potvrda o osposobljenosti mora biti izrađena tehnikom
zaštitnog tiska.

(2) Izgled i način izdavanja potvrde o osposobljenosti
propisuje operator zrakoplova.

(3) Potvrda o osposobljenosti mora biti napisana latiničnim
pismom i arapskim brojkama, a naslovi i tekst u rubrikama moraju
biti napisani na hrvatskom i engleskom jeziku. Ispred ili iza
naslova rubrike mora biti napisan rimski broj rubrike u okruglim
zagradama, npr. (IV).

(4) Promjenjivi podaci mogu biti upisani na odvojivi dio koji
sa ostalim dijelom pripadajuće potvrde o osposobljenosti
čini cjelinu. Odvojivi dio mora imati isti serijski broj
pripadajuće potvrde o osposobljenosti i na njemu mora biti
na hrvatskom i engleskom jeziku naznačeno da je sastavni
dio potvrde o osposobljenosti.

*Obvezni sadržaj potvrde o osposobljenosti*

Članak 6.

(1) Stalni podaci, kao obvezni sadržaj potvrde o osposobljenosti,
su:

(I) Ime države u kojoj je izdana potvrda o osposobljenosti
(debela slova);

(II) Naziv potvrde o osposobljenosti (vrlo debela slova);

(III) Serijski broj potvrde o osposobljenosti;

(IV) Ime i prezime imatelja dozvole;

(V) Adresa prebivališta imatelja dozvole;

(VI) Državljanstvo imatelja dozvole;

(VII) Vlastoručni potpis imatelja dozvole;

(VIII) Naziv operatora zrakoplova;

(IX) Datum valjanosti potvrde o osposobljenosti;

(X) Potpis ovlaštene osobe;

(XI) Pečat operatora zrakoplova.

(2) Promjenjivi podaci kao obvezni sadržaj potvrde o osposobljenosti
su:

(XII) Upis ovlaštenja - tip i zvanje;

(XIII) Primjedbe - ograničenja i ovlasti.

(3) Potvrda o osposobljenosti obvezno sadrži fotografiju
imatelja.

*Izdavanje novog obrasca potvrde o osposobljenosti*

Članak 7.

Operator zrakoplova izdat će novi obrazac potvrde o osposobljenosti
u slučaju:

- promjene osobnih podataka,

- kada je prostor rubrika (IX), (XII) ili (XIII) popunjen, ili

- oštećenja ili gubitaka potvrde o osposobljenosti.

*Programi stručnog osposobljavanja*

Članak 8.

(1) Stručno osposobljavanje za stjecanje i obnovu potvrde
o osposobljenosti i pojedinih ovlaštenja, obavlja se prema
programima stručnog osposobljavanja.

(2) Programi stručnog osposobljavanja mogu se sastojati
od predavanja, vježbi, ispita (testing) i provjeravanja osposobljenosti
(checking).

(3) Operator zrakoplova može ugovorom povjeriti stručno
osposobljavanje i provjeru osposobljenosti svojeg osoblja kabinske
posade zrakoplova drugom operatoru zrakoplova.

*Vrste stručnog osposobljavanja*

Članak 9.

(1) Vrste stručnog osposobljavanja osoblja kabinske posade
zrakoplova su:

- Osnovno stručno osposobljavanje za stjecanje potvrde
o osposobljenosti;

- Stručno osposobljavanje za stjecanje ovlaštenja
za tip/varijantu zrakoplova;

- Stručno osposobljavanje za redovno produženje valjanosti
potvrde o osposobljenosti;

- Stručno osposobljavanje za obnovu valjanosti potvrde
o osposobljenosti;

- Stručno osposobljavanje za obnovu valjanosti ovlaštenja
za tip/varijantu zrakoplova;

- Stručno osposobljavanje za zvanje voditelja kabine zrakoplova;

- Stručno osposobljavanje za zvanje instruktor kabinskog
osoblja.

(2) Stručno osposobljavanje za stjecanje prvog ovlaštenja
za tip/varijantu zrakoplova provodi se uz Osnovno stručno
osposobljavanje za stjecanje potvrde o osposobljenosti.

*Nastavni plan osposobljavanja*

Članak 10.

(1) Program svakog stručnog osposobljavanja iz članka
9. ovoga pravilnika mora imati svoj nastavni plan.

(2) Sadržaj nastavnog plana utvrđuje operator zrakoplova.

*Knjiga osposobljavanja osoblja kabinske posade*

Članak 11.

(1) Knjiga osposobljavanja osoblja kabinske posade je službeni
dokument operatora zrakoplova u koju se upisuje svako stručno
osposobljavanje odnosno svi kandidati na stručnom osposobljavanju.

(2) Izgled, sadržaj i način vođenja Knjige osposobljavanja
osoblja kabinske posade utvrđuje operator zrakoplova.

*Osobnik*

Članak 12.

(1) Osobnik je službeni dokument operatora zrakoplova u koji
se upisuje svako osposobljavanje člana kabinske posade.

(2) U Osobniku se mora o članu kabinske posade od trenutka
primanja na bilo koje osposobljavanje, voditi evidencija svih
podataka o stručnom osposobljavanju i svim ostalim relevantnim
podacima.

(3) Osobnik mora na zahtjev biti dostupan članu kabinske
posade.

(4) Osobnik se čuva u pismohrani operatora zrakoplova cijelo
vrijeme obavljanja posla člana kabinske posade i godinu
dana po prestanku radnog odnosa.

(5) Izgled, sadržaj i način vođenja Osobnika utvrđuje
operator zrakoplova.

*Ispiti (testing)*

Članak 13.

(1) Svaki ispit sastoji se iz teorijskog i praktičnog dijela.

(2) Teorijski dio ispita polaže se pismeno i usmeno.

(3) Praktični dio ispita polaže se na ispitnom letu.

(4) Kandidat koji ne položi teorijski dio ispita ne može
pristupiti polaganju praktičnog dijela ispita.

*Vrste ispitnih letova*

Članak

Vrste ispitnih letova su:

- Ispitni let za stjecanje potvrde o osposobljenosti,

- Ispitni let za stjecanje ovlaštenja za tip zrakoplova,

- Ispitni let za obnovu valjanosti potvrde o osposobljenosti,

- Ispitni let za stjecanje ovlaštenja - zvanja.

*Popis stručnjaka operatora zrakoplova*

Članak 15.

Predavači i ispitivači operatora zrakoplova moraju
biti na Popisu stručnjaka operatora zrakoplova, koji se
dostavlja Ministarstvu pomorstva, prometa i veza na uvid.

*Ispitno povjerenstvo*

Članak 16.

(1) Ispitno povjerenstvo koje obavlja provjeru znanja imenuje
operator zrakoplova s Popisa stručnjaka.

(2) Ispitno povjerenstvo uvijek mora imati neparan broj članova,
a najmanje 3, osim u slučaju ispitnog leta kada povjerenstvo
mora imati najmanje 2 člana.

(3) Svako ispitno povjerenstvo u svom sastavu mora imati predsjednika.

(4) Predsjednik i članovi ispitnog povjerenstva odnosno
njihovi zamjenici moraju biti instruktori kabinskog osoblja sa
Popisa stručnjaka operatora zrakoplova koji daju konačnu
ocjenu ispitnih rezultata kandidata.

(5) Samo jedan od predavača koji su obučavali kandidata
za ispit, može biti član ispitnog povjerenstva.

(6) Rad ispitnog povjerenstva i postupak izvršenja ispita
u dijelu koji nije uređen odredbama ovoga Pravilnika, utvrđuje
operator zrakoplova.

*Linijsko stručno osposobljavanje*

Članak 17.

(1) Linijsko stručno osposobljavanje provodi se kao dio
stručnih osposobljavanja iz članka 9. ovoga Pravilnika,
a čine ga određeni broj linijskih letova na kojima
se obavlja praktično osposobljanje člana kabinske
posade.

(2) Svako linijsko stručno osposobljavanje mora se obaviti
pod nadzorom instruktora kabinskog osoblja.

(3) Tijekom linijskog stručnog osposobljavanja iz članka
9. stavak 1. točke 1., 2., 4. i 5. ovoga Pravilnika, kandidat
može samostalno obavljati samo komercijalni dio posla.

*Ispit na linijskom letu*

Članak 18.

(1) Ispitni let je praktična provjera stručne sposobnosti
i stečenog znanja, a provodi se praktičnom demonstracijom
i usmenim obrazlaganjem.

(2) Ispitni let kandidata obavlja se pod nadzorom članova
ispitnog povjerenstva, u kojem mora biti predsjednik povjerenstva
i još najmanje 1 član. Instruktor ispitivač
ne može biti član operativne posade.

(3) Broj kandidata na ispitnom letu ne može biti veći
od 1.

*Vrste provjere osposobljenosti (checking)*

Članak 19.

(1) Provjere osposobljenosti su:

- redovna godišnja provjera,

- izvanredna provjera.

(2) Izvanredna provjera obavlja se:

- na zahtjev neposrednog rukovoditelja

- na zahtjev zrakoplovnog inspektora.

(3) Neposredni rukovoditelj može pokrenuti postupak izvanredne
provjere osposobljenosti člana kabinske posade zrakoplova
uvijek kada posumnja u njegovu stručnost, a osobito:

- ako posumnja da prema fizičkim ili psihičkim sposobnostima
ne udovoljava propisanim uvjetima,

- ako posumnja da je sklon upotrebi alkohola ili omamljujućih
sredstava,

- na prijedlog instruktora koji tijekom bilo kojeg linijskog leta
utvrdi nedovoljnu stručnost člana kabinske posade,

- nakon nesreće ili nezgode zrakoplova.

*Provjera osposobljenosti*

Članak 20.

(1) Provjera osposobljenosti može biti teorijska i praktična.

(2) Teorijski dio provjere osposobljenosti provodi se pismeno
i usmeno.

(3) Praktična provjera osposobljenosti provodi se kao:

- provjera na linijskom letu,

- provjera prilikom vježbi iz članka 29. stavka 2.
ovoga Pravilnika.

(4) Provjeru osposobljenosti obavlja instruktor kabinskog osoblja.

(5) Instruktor koji obavlja provjeru osposobljenosti, ne može
biti član minimalne kabinske posade.

(6) Broj kandidata tijekom provjere osposobljenosti na linijskom
letu ne može biti veći od 1.

DIO DRUGI

**GLAVA 1.**

OSNOVNO STRUČNO OSPOSOBLJAVANJE ZA STJECANJE POTVRDE
O OSPOSOBLJENOSTI

*Obvezni predmeti predavanja i vježbe osnovnog
stručnog osposobljavanja za stjecanje potvrde o osposobljenosti*

Članak 21.

(1) Obvezni predmeti predavanja osnovnog stručnog osposobljavanja
za stjecanje potvrde o osposobljenosti su:

a) Zrakoplovni propisi;

b) Poznavanje zrakoplova - opći dio,

c) Zrakoplovna terminologija na engleskom jeziku,

d) Redovni i izvanredni postupci - opći dio,

e) Prinudni postupci - opći dio,

f) Zrakoplovna medicina,

g) Komercijalno stručno osposobljavanje operatora zrakoplova,

h) CRM.

(2) Obvezne vježbe osnovnog stručnog osposobljavanja
za stjecanje potvrde o osposobljenosti su:

a) Upoznavanje zrakoplova i opreme (npr. vježbe sa protupožarnom
opremom, uključujući gašenje požara, vježbe
upotrebe izlaza),

b) Upoznavanje i uvježbavanje rukovanja opremom zrakoplova
u izvanrednim i prinudnim okolnostima na kopnu/vodi (npr. vježba
evakuacije, vježbe spašavanja, vježbe preživljavanja),

c) Uvježbavanje sa opremom prve pomoći i vježbe
pružanja prve pomoći (npr. onesposobljenost pilota),

d) PAX briefing / SFTY demo.

*Teorijski i praktični dio ispita za stjecanje
potvrde o osposobljenosti*

Članak 22.

(1) Na teorijskom dijelu ispita za stjecanje potvrde o osposobljenosti
provjerava se znanje iz obveznih predmeta iz članka 21.
stavak 1. ovoga Pravilnika, osim predmeta iz točke h.

(2) Praktični dio ispita za stjecanje potvrde o osposobljenosti
obuhvaća provjeru znanja iz obveznih vježbi iz članka
21. stavak 2. ovoga Pravilnika.

**GLAVA 2.**

STRUČNO OSPOSOBLJAVANJE ZA STJECANJE OVLAŠTENJA
ZA TIP/VARIJANTU ZRAKOPLOVA

*Obvezni predmeti predavanja i vježbe stručnog

osposobljavanja za stjecanje ovlaštenja za tip zrakoplova*

Članak 23.

(1) Obvezni predmeti predavanja stručnog osposobljavanja
za stjecanje ovlaštenja za tip zrakoplova su:

a) Poznavanje zrakoplova,

b) Sigurnosna oprema,

c) Redovni i izvanredni postupci,

d) Prinudni postupci,

e) Komercijalno stručno osposobljavanje operatora zrakoplova.

(2) Obvezne vježbe stručnog osposobljavanja za stjecanje
ovlaštenja za tip zrakoplova su:

a) Rukovanje opremom zrakoplova,

b) Vježba evakuacije,

c) PAX briefing / SFTY demo.

(3) Linijsko stručno osposobljavanje za stjecanje prvog
ovlaštenja za tip/varijantu zrakoplova obuhvaća najmanje
6 legova (uzlijetanja i slijetanja), a za stjecanje svakog sljedećeg
ovlaštenja za tip/varijantu zrakoplova najmanje 4 lega.

*Teorijski i praktični dio ispita za stjecanje
ovlaštenja za tip zrakoplova*

Članak 24.

(1) Na teorijskom dijelu ispita za stjecanje ovlaštenja za
tip zrakoplova provjerava se znanje iz obveznih predmeta iz članka
23. stavak 1. ovoga Pravilnika.

(2) Praktični dio ispita za stjecanje ovlaštenja za
tip zrakoplova obuhvaća provjeru znanja iz obveznih vježbi
iz članka 23. stavak 2. ovoga Pravilnika.

(3) Ispit na linijskom letu obuhvaća najmanje 2 lega.

*Obvezni predmeti predavanja i vježbe stručnog
osposobljavanja za stjecanje ovlaštenja za varijantu zrakoplova*

Članak 25.

(1) Svaki kandidat za stjecanje ovlaštenja za varijantu zrakoplova
mora imati valjanu potvrdu o osposobljenosti s upisanim tipom
za čiju se varijantu osposobljava.

(2) Obvezni predmeti predavanja stručnog osposobljavanja
za stjecanje ovlaštenja za varijantu zrakoplova su:

a) Razlika u vrsti i/ili rasporedu sigurnosne opreme varijante
tipa zrakoplova za koji član kabinske posade ima ovlaštenje,

b) Razlika redovnih i/ili prinudnih postupaka.

*Teorijski dio ispita za stjecanje ovlaštenja za
varijantu zrakoplova*

Članak 26.

Na teorijskom dijelu ispita za stjecanje ovlaštenja za varijantu
zrakoplova provjerava se znanje iz obveznih predmeta iz članka
25. stavak 2. ovoga Pravilnika.

**GLAVA 3.**

STRUČNO OSPOSOBLJAVANJE ZA REDOVNO PRODUŽENJE
VALJANOSTI POTVRDE O
OSPOSOBLJENOSTI

*Opće odredbe*

Članak 27.

(1) Svaki član kabinske posade mora svakih 12 mjeseci produžiti
valjanost potvrde o osposobljenosti sa svim ovlaštenjima
za tip(ove)/varijantu(e) zrakoplova na kojima leti.

(2) Potvrda o osposobljenosti produžava se u roku 30 dana
prije isteka valjanosti, a na zahtjev imatelja i ranije s tim
da se rok valjanosti računa od datuma njezinog isteka.

*Uvjeti za redovno produženje valjanosti potvrde
o osposobljenosti*

Članak 28.

Valjanost potvrde o osposobljenosti produžit će se
nakon što imatelj obavi stručno osposobljavanje i
provjeru osposobljenosti za svaki tip zrakoplova, sukladno stečenim
ovlaštenjima i zvanjima, ako udovolji uvjetima zdravstvene
sposobnosti i ako ima 180 sati naleta ostvarenog u vremenu valjanosti
potvrde o osposobljenosti.

*Obvezni predmeti predavanja i vježbe stručnog

osposobljavanja za redovno produženje valjanosti potvrde
o osposobljenosti*

Članak 29.

(1) Obvezni predmeti predavanja stručnog osposobljavanja
za redovno produženje valjanosti potvrde o osposobljenosti
su:

a) Redovni i izvanredni postupci,

b) Prinudni postupci,

c) Sigurnosna oprema,

d) Rasprava o izvanrednim događajima,

e) CRM.

(2) Obvezne vježbe stručnog osposobljavanja za redovno
produženje valjanosti potvrde o osposobljenosti su:

a) Uvježbavanje prinudnih postupaka, uključujući
onesposobljenost pilota;

b) Uvježbavanje postupaka u evakuaciji,

c) Vježbe otvaranja normalnih i izlaza za slučaj nužde,

d) Prva pomoć i sadržaj kompleta za prvu pomoć,

e) Postupci sa opasnim tvarima u putničkoj kabini,

f) Uvježbavanje sigurnosnih postupaka,

g) Upoznavanje lokacija i rukovanje prijenosnom opremom,

h) Uvježbavanje stavljanja prsluka za spašavanje,

i) Upotreba prijenosne opreme sa kisikom,

j) Uvježbavanje korištenja zaštitne prijenosne
opreme sa kisikom protiv dima.

*Teorijska i praktična provjera osposobljenosti
za redovno produženje valjanosti potvrde o osposobljenosti*

Članak 30.

(1) Teorijska provjera osposobljenosti za redovno produženje
valjanosti potvrde o osposobljenosti obuhvaća provjeru znanja
iz obveznih predmeta iz članka 29. stavak 1. točka
a, b i c ovoga Pravilnika.

(2) Praktična provjera osposobljenosti za redovno produženje
valjanosti potvrde o osposobljenosti obuhvaća provjeru znanja
iz obveznih vježbi iz članka 29. stavak 2. ovoga Pravilnika.

(3) Provjera osposobljenosti na linijskom letu obuhvaća
najmanje 2 lega na svakom tipu zrakoplova za koji je upisano ovlaštenje.

**GLAVA 4.**

STRUČNO OSPOSOBLJAVANJE ZA OBNOVU VALJANOSTI POTVRDE
O OSPOSOBLJENOSTI

*Istek valjanosti potvrde o osposobljenosti do 6 mjeseci*

Članak 31.

Valjanost potvrde o osposobljenosti kojoj je valjanost istekla
do 6 mjeseci obnovit će se nakon što imatelj obavi
stručno osposobljavanje i provjeru osposobljenosti za svaki
tip zrakoplova, sukladno stečenim ovlaštenjima i zvanjima
te ako udovolji uvjetima zdravstvene sposobnosti i ako ima 180
sati naleta ostvarenog u vremenu valjanosti potvrde o osposobljenosti
od čega 50% naleta mora biti ostvareno u zadnjih 6 mjeseci
valjanosti potvrde o osposobljenosti.

*Obvezni predmeti predavanja i vježbe stručnog
osposobljavanja za obnovu valjanosti potvrde o osposobljenosti
kojoj je valjanost istekla do 6 mjeseci*

Članak 32.

(1) Obvezni predmeti predavanja stručnog osposobljavanja
za obnovu valjanosti potvrde o osposobljenosti kojoj je valjanost
istekla do 6 mjeseci su:

a) Redovni i izvanredni postupci,

b) Prinudni postupci,

c) Sigurnosna oprema,

d) Rasprava o izvanrednim događajima,

e) Komercijalno stručno osposobljavanje operatora zrakoplova,

f) CRM.

(2) Obvezne vježbe stručnog osposobljavanja za obnovu
valjanosti potvrde o osposobljenosti kojoj je valjanost istekla
do 6 mjeseci su:

a) Uvježbavanje prinudnih postupaka, uključujući
onesposobljenost pilota,

b) Uvježbavanje postupaka u evakuaciji,

c) Vježbe otvaranja normalnih i izlaza za slučaj nužde,

d) Prva pomoć i sadržaj kompleta za prvu pomoć,

e) Postupci sa opasnim tvarima u putničkoj kabini,

f) Uvježbavanje sigurnosnih postupaka,

g) Upoznavanje lokacija i rukovanje prijenosnom opremom,

h) Uvježbavanje stavljanja prsluka za spašavanje,

i) Upotreba prijenosne opreme sa kisikom,

j) Uvježbavanje korištenja zaštitne prijenosne
opreme sa kisikom protiv dima.

(3) Linijsko stručno osposobljavanje obuhvaća najmanje
4 lega na svakom tipu zrakoplova za koji se obnavlja valjanost
potvrde o osposobljenosti.

*Teorijska i praktična provjera osposobljenosti
za obnovu valjanosti potvrde o osposobljenosti kojoj je valjanost
istekla do 6 mjeseci*

Članak 33.

(1) Teorijska provjera osposobljenosti za obnovu valjanosti potvrde
o osposobljenosti kojoj je valjanost istekla do 6 mjeseci obuhvaća
provjeru znanja iz obveznih predmeta iz članka 32. stavak
1. ovoga Pravilnika, osim predmeta iz točke d i f.

(2) Praktična provjera osposobljenosti za obnovu valjanosti
potvrde o osposobljenosti kojoj je valjanost istekla do 6 mjeseci
obuhvaća provjeru znanja iz obveznih vježbi iz članka
32. stavak 2. ovoga Pravilnika.

(3) Provjera osposobljenosti na linijskom letu obuhvaća
najmanje 2 lega na svakom tipu zrakoplova za koji se obnavlja
valjanost potvrde o osposobljenosti.

*Istek valjanosti potvrde o osposobljenosti od 6 do
12 mjeseci*

Članak 34.

Valjanost potvrde o osposobljenosti kojoj je valjanost istekla
od 6 do 12 mjeseci obnovit će se nakon što imatelj
obavi stručno osposobljavanje, položi teorijski i
praktični ispit za obnovu valjanosti potvrde o osposobljenosti,
te ako udovolji uvjetima zdravstvene sposobnosti.

*Obvezni predmeti predavanja i vježbe stručnog
osposobljavanja za obnovu valjanosti potvrde o osposobljenosti
kojoj je valjanost istekla od 6 do 12 mjeseci*

Članak 35.

(1) Obvezni predmeti predavanja stručnog osposobljavanja
za obnovu valjanosti potvrde o osposobljenosti kojoj je valjanost
istekla od 6 do 12 mjeseci su obvezni predmeti iz članka
32. stavka 1. ovoga Pravilnika, osim predmeta iz točke
d i f.

(2) Obvezne vježbe stručnog osposobljavanja za obnovu
valjanosti potvrde o osposobljenosti kojoj je valjanost istekla
od 6 do 12 mjeseci su obvezne vježbe iz članka 32.
stavka 2. ovoga Pravilnika.

(3) Linijsko stručno osposobljavanje obuhvaća najmanje
4 lega na svakom tipu zrakoplova za koji se obnavlja valjanost
potvrde o osposobljenosti.

*Teorijski i praktični dio ispita za obnovu valjanosti
potvrde o osposobljenosti kojoj je valjanost istekla
od 6 do 12 mjeseci*

Članak 36.

(1) Na teorijskom dijelu ispita za obnovu valjanosti potvrde o
osposobljenosti kojoj je valjanost istekla od 6 do 12 mjeseci
provjerava se znanje obveznih predmeta iz članka 35. stavka
1. ovoga Pravilnika.

(2) Praktični dio ispita za obnovu valjanosti potvrde o
osposobljenosti kojoj je valjanost istekla od 6 do 12 mjeseci
obuhvaća provjeru znanja obveznih vježbi iz članka
35. stavka 2. ovoga Pravilnika.

(3) Ispit na linijskom letu obuhvaća najmanje 2 lega na
svakom tipu zrakoplova za koji se obnavlja valjanost potvrde o
osposobljenosti.

*Istek valjanosti potvrde o osposobljenosti preko
12 mjeseci*

Članak 37.

(1) Valjanost potvrde o osposobljenosti kojoj je valjanost istekla
preko 12 mjeseci obnovit će se nakon što imatelj obavi
stručno osposobljavanje prema programu predviđenim
ovim Pravilnikom koji se odnosi na osnovno stručno osposobljavanje
za stjecanje dozvole o osposobljenosti, linijsko stručno
osposobljavanje od najmanje 6 legova na svakom tipu zrakoplova
za koji se obnavlja valjanost potvrde o osposobljenosti, položi
teorijski i praktični ispit za obnovu valjanosti potvrde
o osposobljenosti, te ako udovolji uvjetima zdravstvene sposobnosti.

(2) Opseg programa stručnog osposobljavanja iz stavka 1.
ovoga članka utvrđuje operator zrakoplova prema potrebama.

*Teorijski i praktični dio ispita za obnovu valjanosti
potvrde o osposobljenosti kojoj je valjanost istekla
preko 12 mjeseci*

Članak 38.

(1) Na teorijskom dijelu ispita za obnovu valjanosti potvrde o
osposobljenosti kojoj je valjanost istekla preko 12 mjeseci provjerava
se znanje obveznih predmeta iz članka 21. stavak 1. ovoga
Pravilnika, osim predmeta iz točke h.

(2) Praktični dio ispita za obnovu valjanosti potvrde o
osposobljenosti kojoj je valjanost istekla preko 12 mjeseci obuhvaća
provjeru znanja obveznih vježbi iz članka 29. stavak
2. ovoga Pravilnika.

(3) Ispit na linijskom letu obuhvaća najmanje 2 lega na
svakom tipu zrakoplova za koji se obnavlja valjanosti potvrde
o osposobljenosti.

**GLAVA 5.**

STRUČNO OSPOSOBLJAVANJE ZA OBNOVU VALJANOSTI OVLAŠTENJA
ZA TIP/VARIJANTU ZRAKOPLOVA

*Prekid letenja na tipu/varijanti zrakoplova
od 3 do 6 mjeseci*

Članak 39.

Svaki član kabinske posade sa valjanom potvrdom o osposobljenosti
koji nije obavio linijski let od najmanje 2 lega u periodu dužem
od 3 mjeseca a kraćem od 6 mjeseci na tipu/varijanti zrakoplova
za koji ima ovlaštenje, prije prvog sljedećeg linijskog
leta mora obaviti provjeru osposobljenosti od strane instruktora
na linijskom letu koji obuhvaća najmanje 2 lega.

*Prekid letenja na tipu/varijanti zrakoplova
od 6 do 12 mjeseci*

Članak 40.

(1) Svaki član kabinske posade sa valjanom potvrdom o osposobljenosti
koji nije obavio linijski let duže od 6 mjeseci i kraće
od 12 mjeseci na tipu/varijanti zrakoplova za koji ima ovlaštenje,
mora prije prvog sljedećeg linijskog leta obaviti linijsko
stručno osposobljavanje na tipu/varijanti zrakoplova od
najmanje 2 lega te položiti teorijski i praktični
ispit za obnovu valjanosti ovlaštenja za tip/varijantu.

(2) Na teorijskom dijelu ispita za obnovu valjanosti ovlaštenja
za tip/varijantu zrakoplova provjerava se znanje iz obveznih predmeta
iz članka 23. stavak 1. ovoga Pravilnika.

(3) Na praktičnom dijelu ispita za obnovu valjanosti ovlaštenja
za tip/varijantu zrakoplova provjerava se znanje iz obveznih predmeta
iz članka 23. stavak 2. ovoga Pravilnika.

(4) Ispit na linijskom letu obuhvaća najmanje 2 lega na
svakom tipu/varijanti zrakoplova za koji se obnavlja valjanost
ovlaštenja.

*Prekid letenja na tipu/varijanti zrakoplova
preko 12 mjeseci*

Članak 41.

Svaki član kabinske posade sa valjanom potvrdom o osposobljenosti
koji nije obavio linijski let duže od 12 mjeseci na tipu/varijanti
zrakoplova za koji ima ovlaštenje, mora prije prvog sljedećeg
linijskog leta obaviti stručno osposobljavanje i ispit
u skladu s odredbama članaka 23. do 26. ovoga Pravilnika.

**GLAVA 6.**

STRUČNO OSPOSOBLJAVANJE ZA ZVANJE VODITELJA KABINE

*Osnovni uvjeti za pristupanje stručnom*

*osposobljavanju za zvanje voditelja kabine*

Članak 42.

Osnovni uvjeti za pristupanje stručnom osposobljavanju
za zvanje voditelja kabine su:

- valjanost potvrde o osposobljenosti,

- 1 godina neprekidnog operativnog staža ili

- 1000 sati naleta sa prekidima.

*Obvezni predmeti predavanja i vježbe stručnog

osposobljavanja za zvanje voditelja kabine*

Članak 43.

(1) Obvezni predmeti predavanja stručnog osposobljavanja
za zvanje voditelja kabine su:

a) Zrakoplovni propisi,

b) Poznavanje zrakoplova,

c) Zrakoplovna terminologija na engleskom jeziku,

d) Prinudni postupci,

e) Redovni i izvanredni postupci,

f) Zrakoplovna medicina,

g) Uloga voditelja kabine,

h) Komercijalno stručno osposobljavanje operatora zrakoplova,

i) CRM.

(2) Obvezne vježbe stručnog osposobljavanja za zvanje
voditelja kabine su:

a) PAX briefing,

b) Redovni i izvanredni postupci,

c) Komercijalno stručno osposobljavanje operatora zrakoplova.

(3) Linijsko stručno osposobljavanje obuhvaća najmanje
4 lega na svakom tipu zrakoplova na kojem leti.

*Teorijski i praktični dio ispita za zvanje voditelja
kabine*

Članak 44.

(1) Na teorijskom dijelu ispita za zvanje voditelja kabine provjerava
se znanje iz obveznih predmeta iz članka 43. stavak 1.
ovoga Pravilnika, osim predmeta iz točke i.

(2) Praktični dio ispita za zvanje voditelja kabine obuhvaća
provjeru znanja iz:

a) PAX brifing-a,

b) Redovnih i izvanrednih postupaka,

c) Komercijalnog stručnog osposobljavanja operatora zrakoplova,

(3) Ispit na linijskom letu obuhvaća najmanje 4 lega.

**GLAVA 7.**

STRUČNO OSPOSOBLJAVANJE ZA ZVANJE INSTRUKTORA KABINSKOG
OSOBLJA

*Osnovni uvjeti za pristupanje stručnom osposobljavanju
za zvanje instruktora kabinskog osoblja*

Članak 45.

Osnovni uvjeti za pristupanje stručnom osposobljavanju
za zvanje instruktora kabinskog osoblja su:

- valjanost potvrde o osposobljenosti sa upisanim ovlaštenjem
- zvanjem voditelja kabine,

- tri godine neprekidnog operativnog staža voditelja kabine
ili

- 1800 sati naleta sa ovlaštenjem - zvanjem voditelja kabine.

*Obvezni predmeti predavanja i vježbe stručnog

osposobljavanja za zvanje instruktora kabinskog osoblja*

Članak 46.

(1) Obvezni predmeti predavanja stručnog osposobljavanja
za zvanje instruktora kabinskog osoblja su:

a) Zrakoplovni propisi,

b) Prinudni postupci,

c) Redovni i izvanredni postupci,

d) Metodika nastave,

e) Psihofiziologija.

(2) Obvezne vježbe stručnog osposobljavanja za zvanje
instruktora kabinskog osoblja su:

a) Prisustvovanje predavanjima na drugim stručnim osposobljavanjima,

b) Prisustvovanje praktičnim vježbama na drugim stručnim
osposobljavanjima,

c) Prisustvovanje ispitnim letovima,

d) Prisustvovanje ispitima,

e) Izrada instruktorskog rada.

*Teorijski i praktični dio ispita za zvanje instruktora
kabinskog osoblja*

Članak 47.

(1) Na teorijskom dijelu ispita za zvanje instruktora kabinskog
osoblja provjerava se znanje iz obveznih predmeta iz članka
46. stavak 1. ovoga Pravilnika.

(2) Teorijski dio ispita osim predmeta iz stavka 1. ovoga članka
obuhvaća i obrazloženje instruktorskog rada.

(3) Praktični dio ispita za zvanje instruktora kabinskog
osoblja obuhvaća:

a) predavanje kandidata za stjecanje zvanja instruktora kabinskog
osoblja pred povjerenstvom, te

b) ispit na linijskom letu od najmanje 4 lega.

DIO TREĆI

*Prijelazne i završne odredbe*

Članak 48.

Dozvole za rad osoblja kabinske posade zrakoplova izdane na temelju
propisa koji su bili na snazi do stupanja na snagu ovoga Pravilnika
vrijede do roka naznačenog u tim dozvolama, nakon čega
će se zamijeniti potvrdama o osposobljenosti u skladu s
odredbama ovoga Pravilnika.

Članak 49.

Danom stupanja na snagu ovoga Pravilnika prestaju važiti
odredbe Pravilnika o stručnoj spremi, ispitima i dozvolama
za rad članova posade zrakoplova (»Narodne novine«,
broj 53/91 i 65/94) koje se odnose na osoblje kabinske posade
zrakoplova.

Članak 50.

Ovaj Pravilnik stupa na snagu osmog dana od dana objave u »Narodnim
novinama«, a primjenjuje se od 1. ožujka 2000.

Klasa: 011-01/00-02/01
Urbroj: 530-01-00-1
Zagreb, 11. siječnja 2000.

Ministar
**kap. Ivan Pavlović, dipl. ing.,** v. r.

Pravilnik, NN 6/2000-70
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)